**Alexander Auld** (s. 7. tammikuuta 1981 Cold Lake, Alberta, Kanada) on kanadalainen uransa lopettanut jääkiekkomaalivahti.

Ura
---

### Seurajoukkueissa

Auld pelasi OHL-juniorisarjassa North Bay Centennialsissa 1997–2001. Keväällä 1999 hänet valittiin OHL:n Itäisen konferenssin kehittyneimmäksi pelaajaksi. Florida Panthers varasi Auldin NHL:ään varaustilaisuudessa 1999. Auld ei kuitenkaan aloittanut ammattilaisuraansa Floridassa, sillä hänet kaupattiin Vancouver Canucksiin toukokuussa 2001.

Vancouverissa Auld pelasi yhden NHL-ottelun kaudella 2001–2002. Kauden aikana hän pelasi myös AHL:n Manitoba Moosessa ja ECHL:n Columbia Infernossa. Seuraavien kahden kauden aikana Auld torjui muutamia otteluita Vancouverissa, mutta edusti pääasiassa Manitobaa. Kaudella 2005–2006 Auld nousi Vancouverin ykkösmaalivahdiksi, kun Dan Cloutier oli loukkaantuneena. Hän pelasi hyvän kauden ja voitti kauden aikana 33 ottelua. Auld kaupattiin kuitenkin kauden jälkeen Floridaan suurkaupassa, jossa Floridaan siirtyivät myös Todd Bertuzzi ja Bryan Allen, kun Vancouver sai Vezina-ehdokas Roberto Luongon ja Lukáš Krajíčekin.

Floridassa Auld pelasi yhden kauden Ed Belfourin varamaalivahtina. Kaudeksi 2007–2008 hän siirtyi Phoenix Coyotesiin, jossa ei pelannut kuin yhdeksän ottelua. Auld lähetettiin Phoenixin farmiseura San Antonio Rampageen, kun joukkue oli hankkinut Ilja Bryzgalovin. Joulukuussa 2007 Auld kaupattiin Boston Bruinsiin vaihdossa Nate DiCasmirroon ja viidennen kierroksen varausoikeuteen vuonna 2009. Bostonin oli pakko etsiä uusi maalivahti, kun ykkösmaalivahti Tim Thomas loukkaantui.

Auld edusti kauden 2008–2009 Ottawa Senators, jossa hän otti hieman yllättäen ykkösmaalivahdin paikan Martin Gerberiltä. Kauden jälkeen Auld kaupattiin kuitenkin Dallas Starsiin, kun Ottawa oli aiemmin hankkinut lupaavan Pascal Leclairen. Dallasissa Auld pelasi 21 ottelua, kunnes New York Rangers nappasi hänet helmikuussa 2010 siirtolistalta.

Auld siirtyi kesällä 2012 Itävaltaan pelaamaan EC Red Bull Salzburgiin. Hän pelasi kauden aikana 26 ottelua.

### Maajoukkueessa

Kanadan maajoukkueessa hän on pelannut seuraavissa turnauksissa:

* Vuoden 2001 jääkiekon nuorten MM-kisat (sijoittui pronssille)
* Vuoden 2004 Spengler Cup (3. sija)
* Vuoden 2006 jääkiekon MM-kisat (4. sija)

Lähteet
-------

* Alex Auld *Elite Prospects*. Everysport Media Group AB.  (englanniksi)
* Alex Auld The Internet Hockey Databasessa (englanniksi)

### Viitteet

1. 1 2 3  Alex Auld *Legends of Hockey*. Hockey Hall of Fame. Viitattu 5.7.2010. (englanniksi)
2. ↑  Canucks swap Bertuzzi for Luongo in multiplayer deal *ESPN.com*.  24.6.2006. ESPN Internet Ventures. Viitattu 5.7.2010. (englanniksi)
3. ↑  Bruins trade for Alex Auld *CBC Sports*.  6.12.2007. CBC. Viitattu 5.7.2010. (englanniksi)
4. ↑  Ottawa sends Auld to Dallas Stars *NHL.com*.  8.7.2009. National Hockey League. Viitattu 5.7.2010. (englanniksi)
5. ↑  Rangers pluck Auld off re-entry waivers *CBC Sports*.  27.2.2010. CBC. Viitattu 5.7.2010. (englanniksi)
6. ↑  EBEL: NHL-Star Alex Auld neuer Torhüter der Red Bulls *Eishockey-24*. Eishockey-24.de – Dein Eishockey-News Portal. Viitattu 14.7.2013. (saksaksi)

Aiheesta muualla
----------------

* Alex Auld The Internet Hockey Databasessa (englanniksi)
* Alex Auld Hockeygoalies.orgin sivuilla (englanniksi)